Diela holandských umelcov vystavované v Tatranskej galérii v Poprade ocenili počas uplynulých týždňov viacerí návštevníci. Za posledný mesiac si ich podľa riaditeľky galérie Anny Ondrušekovej prišlo pozrieť približne 1 400 návštevníkov.
POPRAD. Medzinárodná výstava s názvom Reductive NL a s podtitulom Štyri generácie geometricko-abstraktného holandského umenia ponúka tvorbu 32 umelcov.
"Ide doteraz o najrozsiahlejšiu zbierku abstraktného umenia vystavovanú na Slovensku, obsahuje 150 diel," uviedla Ondrušeková. Výstava bude verejnosti prístupná do 24. mája.
Výstavu holandských autorov pripravila galéria ako jedno z podujatí organizovaných pri príležitosti svojho 55. výročia.
"Som veľmi rada, že sa nám práve v týchto dňoch podarilo do našej inštitúcie dostať takúto vzácnu výstavu. Je naozaj unikátna a jedinečná," uviedla Ondrušeková.
Podľa jej slov zanecháva rovnaký dojem aj v návštevníkoch.
"Aj tí, ktorí po prvýkrát navštívili našu galériu a videli tieto diela, boli milo prekvapení. Mnohí ďakujú, že sa nám ich sem vôbec podarilo dotiahnuť," vysvetlila riaditeľka.
Vekový rozdiel je 60 rokov
Výstava je súčasťou medzinárodného projektu, v rámci ktorého už boli diela vystavované v Holandsku, v poľskom Elblagu a v českej Ostrave. Uskutočňuje sa pod kuratelou holandského umelca Rolanda de Jong Orlanda.
Vekový rozdiel medzi najstarším a najmladším umelcom predstavuje takmer 60 rokov.
Ako informovala Ondrušeková, najstarším z nich je Cyril Lixenberg (1932), ktorý sa hrá s geometriou a využíva kovové pláty. Najmladšími umelcami sú Til Orlando Frijns a Anna Barbara Kolbeová, ktorí nemajú ani tridsať rokov.
"Dôležitým kontextom výstavy je humanitný aspekt poukazujúci na používanie geometrických tvarov a symbolov odcudzenia súčasného človeka, jeho stratenosť v súčasnom svete. Geometria nie je len cestou k hľadaniu pravidiel, čistoty a usporiadaniu, ale je spätá rovnako s mnohovýznamovosťou a ornamentom často blízkym arabskému umeniu," informovala riaditeľka galérie.
Dve kategórie návštevníkov
Výstava je určená dvom kategóriám návštevníkov. "Prvú predstavujú profesionáli, výtvarníci, ktorí sa venujú abstraktnému umeniu a celkovo umeniu ako takému. Druhá časť výstavy je venovaná mládeži. Je o geometrii, abstrakcii v prírode, a má edukačný charakter," informovala. Priblížila tak ďalšiu časť s názvom Geometria je krásna. Projekt je určený pre deti a mládež všetkých vekových kategórií.